બીજું વધુ અગત્યનું કારણ એ છે કે ટ્રમ્પ પોતાની ઇમિગ્રેશનની નીતિ જ સાચી છે અને મેક અમેરિકા ગ્રેટ અગેઇન (અમેરિકાને ફરી મહાન બનાવવા) માટે કડક ઇમિગ્રેશન કાયદાની જરુર છે. ગેરકાયદે વસતા લોકોની હકાલપટ્ટી કરવી જરુરી છે તે મુદ્દો ટ્રમ્પ ચગાવવા માગે છે. બીજી બાજુ પ્રમુખ તરીકે જીતીને આવ્યાં ત્યારથી ટ્રમ્પની સતત ટીકાઓ થતી રહી છે. તેમને ભેજાંગેપથી માંડીને અનેક ઉપનામોથી નવાજવામાં આવે છે. ઉદારવાદી વલણને મુખ્ય વલણ ગણવા ટેવાયેલા અમેરિકામાં ટ્રમ્પના રૂઢિવાદી વલણથી ભારે હલચલ મચી છે. બીજી બાજુ ટ્રમ્પના રૂઢિવાદી વલણને, કંઇક અંશે રેસિયલ કહેવાય તેવી ભેદભાવની નીતિને, દુનિયામાંથી ફાવે તેવા લોકોને દેશમાં ઘૂસી જતા રોકવાની નીતિને વ્યાપક જનસમર્થન પણ છે. આ સંજોગોમાં પોતાની નીતિના વિરોધીઓને ખુલ્લાં પાડવાની અને જનતામાં બદનામ કરવાની તક મળી છે એ વાત સમજીને ટ્રમ્પે આકરું વલણ લીધું. ડેમોક્રેટ્સના કેટલાક નેતાઓ સમાધાન કરીને બજેટ પસાર કરી આપવા તૈયાર હતાં, પણ ટ્રમ્પે પહેલાં અમુક મુદ્દે હા પાડી અને પછી ફરી ગયાં. ડેમોક્રેટ્સ અકળાયાં છે કે આવા પ્રમુખ સાથે સોદાબાજી કેવી રીતે કરવી. બોલ્યું ફરે તેની સાથે સમાધાન કેવી રીતે કરવું.